Na podlagi 10. člena Pravilnika o štipendiranju v občini Trzin (Uradni vestnik Občine Trzin št. 9/18) objavljam

**JAVNI RAZPIS**

**za dodelitev štipendije Občine Trzin nadarjenemu dijaku in študentu**

**za šolsko/študijsko leto 2019/2020**

**1. Predmet razpisa**

Predmet razpisa je štipendiranje nadarjenih dijakov in študentov.

Občina Trzin, Mengeška 22, 1236 Trzin razpisuje 1 (eno) štipendijo za nadarjenega dijaka od 1.9.2019 dalje v višini 135,13 EUR mesečno in 1 (eno) štipendijo za nadarjenega študenta od 1.10.2019 dalje v višini 178,16 EUR mesečno. Štipendija se štipendistu izplačuje mesečno do 10. v mesecu za pretekli mesec za celotno šolsko/študijsko leto in ob izpolnjevanju pogojev, ki jih dokazuje ob koncu vsakega šolskega/študijskega leta, vse do izteka izobraževalnega programa za katerega je štipendijo pridobil.

**2. Pogoji in merila za pridobitev štipendije**

Občinska štipendija se lahko dodeli kandidatom, če so se prijavili na razpis, ki ga javno objavi Občina Trzin in izkažejo izpolnjevanje splošnih in dodatnih pogojev razpisa navedenih v nadaljevanju.

Splošni pogoji za kandidate za štipendijo (kot jih določa 3. člen Pravilnika o štipendiranju v občini Trzin) so, da:

* imajo stalno prebivališče v Občini Trzin,
* imajo status dijaka in ob vpisu v prvi letnik srednješolskega izobraževanja (v skladu z zakonom, ki ureja gimnazije in zakonom, ki ureja poklicno in strokovno izobraževanje) niso starejši od 18 let,
* imajo status študenta in ob vpisu v prvi letnik študijskega programa (v skladu z zakonom o visokem šolstvu) niso starejši od 26 let,
* njihovo izobraževanje poteka neprekinjeno in redno ter od nižje stopnje izobraževanje k višji stopnji,
* niso v delovnem razmerju oziroma ne opravljajo samostojne registrirane dejavnosti,
* niso vpisani v evidenco brezposelnih oseb pri Zavodu RS za zaposlovanje,
* niso lastniki ali solastniki gospodarske družbe,
* ne prejemajo druge štipendije ali drugih prejemkov za izobraževanje po drugih predpisih,
* niso pridobili štipendije Občine Trzin za izobraževanje na isti stopnji izobraževanja.

Dodatni pogoji za kandidate za štipendijo (kot jih določa 6. in 6.a člen Pravilnika o štipendiranju v občini Trzin) so, da:

* so dosegli najmanj povprečno oceno 4,00 – dijaki ali 8,00 – študenti,
* so dejavni v društvenem, kulturnem, socialnem ali športnem življenju Trzina (prostovoljno delo) ter
* izkazujejo izjemni dosežek v zadnjih dveh letih na področju izobraževanja, raziskovanja ali umetnosti na tekmovanjih na državni in mednarodni ravni.

Povprečno oceno dijaki in študentje izkazujejo s predloženim dokazilom o uspehu v preteklem šolskem ali študijskem letu, upošteva se povprečna ocena vseh številčno izraženih končnih ocen preteklega šolskega ali študijskega leta.

Dejavnost v društvenem, kulturnem, socialnem ali športnem življenju Trzina (prostovoljno delo) dijaki in študentje izkazujejo:

* z izjavo Občine Trzin ali javnega zavoda, katerega ustanoviteljica je Občina Trzin, da je kandidat vsaj v zadnjih dveh letih aktivno sodeloval pri izvedbi dogodkov oziroma drugih dejavnosti v njuni izvedbi ali
* z izjavo društva, s sedežem v občini Trzin, da je kandidat vsaj v zadnjih dveh letih aktivno sodeloval pri izvedbi dogodkov oziroma drugih dejavnostih v njegovi organizaciji in o članstvu kandidata v društvu v vsaj zadnjih dveh letih.

Izkazovanje izjemnih dosežkov v zadnjih dveh letih na področju izobraževanja, raziskovanja ali umetnosti na tekmovanjih na državni in mednarodni ravni podrobneje ureja 6.a člen Pravilnika o štipendiranju v občini Trzin.

V primeru večjega števila kandidatov ima prednost pri izbiri kandidat z višjim številom doseženih točk za izjemne dosežke.

Če ima več kandidatov enako število točk za izjemni dosežek, ima prednost kandidat z višjo povprečno oceno.

Podrobnejša merila za prednost pri izbiri ureja 7. člen Pravilnika o štipendiranju v občini Trzin.

**3. Rok in način prijave**

Vlogo z vsemi obveznimi dokazili kandidati oddajo do vključno **30. oktobra 2019** v zaprti ovojnici z oznako **»NE ODPIRAJ – ŠTIPENDIJA ZA NADARJENE«** na naslov **Občina Trzin, Mengeška cesta 22, 1236 Trzin.**

Obrazec »Vloga za dodelitev občinske štipendije za nadarjene« je na voljo v vložišču Občine Trzin oziroma je objavljen na spletni strani Občine Trzin ([www.trzin.si](http://www.trzin.si)).

Vlogi na razpis je treba obvezno priložiti vsa našteta dokazila:

* izjavo v zvezi z izpolnjevanjem splošnih pogojev iz 2. člena tega razpisa,
* dokazila o izpolnjevanju dodatnih pogojev iz 2. člena tega razpisa:
* dokazilo o vpisu v tekoče šolsko ali študijsko leto,
* dokazilo o učnem oziroma študijskem uspehu v preteklem letu,
* potrdilo o vključevanju v delo trzinskih društev in organizacij,
* dokazilo o izjemnih dosežkih v zadnjih dveh letih na področju izobraževanja, raziskovanja ali umetnosti na mednarodnih in državnih tekmovanjih,
* življenjepis,
* kandidati, ki se izobražujejo v tujini morajo priložiti dokazilo o akreditiranosti izobraževalne ustanove in akreditiranosti izobraževalnega programa, prevod dokumentacije ter ustrezno primerjavo vrednotenja uspešnosti študija v tujini z ocenami oz. vrednotenjem RS in dokazilo o trajanju dodiplomskega oziroma podiplomskega študijskega programa v tujini,
* za kandidata, ki ni polnoleten, podpiše vlogo tudi njegov zakoniti zastopnik.

Informacije glede razpisa lahko kandidati dobijo v času uradnih ur na oddelku družbenih dejavnosti ali na telefonski številki: 01/564 45 44.

**4. Izbirni postopek**

V skladu s 17. členom Pravilnika o štipendiranju v občini Trzin bo pristojna komisija odpirala prejete vloge dne 6.11.2019. Kandidati bodo o izidu javnega razpisa obveščeni s sklepom, ki ga, v roku 8 dni od predloga komisije za dodelitev štipendije, izda občinska uprava Občine Trzin. Zoper sklep je v roku 8 dni od prejema možen pisni ugovor pri županu Občine Trzin.

Medsebojna razmerja med Občino Trzin in štipendistom se uredijo s pogodbo, ki jo v imenu občine s štipendistom sklene župan. Za štipendista, ki ni polnoleten, podpiše pogodbo tudi njegov zakoniti zastopnik. Vzorec pogodbe je sestavni del razpisne dokumentacije.

|  |  |  |  |
| --- | --- | --- | --- |
| Datum: 1.10.2019 |  |  | Župan |
| Številka: 1102-2/2019-1 |  |  | Peter Ložar |

Posredovati:

* spletna stran Občine Trzin ([www.trzin.si](http://www.trzin.si)), 1. oktober 2019,
* Uradni vestnik Občine Trzin, 1. oktober 2019,
* obvestilo o razpisu v Odsevu, oktober 2019:

*Občina Trzin obvešča, da je na spletni strani* [*http://www.trzin.si/sl/*](http://www.trzin.si/sl/) *in v Uradnem vestniku Občine Trzin dne 1.10.2019 objavila Javni razpis za dodelitev štipendij dijakom in študentom za šolsko/študijsko leto 2019/20 za nadarjene, manj premožne in športne štipendije. Rok za oddajo vlog je 30.10.2019.*